Meer as 100 000 stem in een dag vir Pretoria-naamSkaars ŉ dag nadat AfriForum ŉ beroep op Suid-Afrikaners gedoen het om ŉ SMS te stuur as hulle wil hê Pretoria se naam moet Pretoria bly, het die organisasie meer as 100 000 SMSe ontvang ter ondersteuning van dié naam. AfriForum het Maandag ŉ radioveldtog van stapel gestuur wat mense versoek het om die woord “Pretoria” na 31481 te stuur om hul steun vir Pretoria se naam te wys. Kallie Kriel, AfriForum se uitvoerende hoof, het Dinsdag aan Maroela Media gesê verskeie bekendes, soos onder andere Bobbie van Jaarsveld en Steve Hofmeyr het dié versoek Dinsdag op sosiale media versprei “en toe ontplof die bom”. Kriel het gesê hulle ontvang tussen vier en 10 SMSe per sekonde van mense wat Pretoria se naam ondersteun. “Toe ons vanaand [Dinsdag] om 20:00 na die statistiek gekyk het, het ons presies 104 470 stemme gehad,” het Kriel gesê. Kriel sê hy is stomgeslaan deur die reaksie. “Van hier gaan ons dit na ŉ volgende vlak neem deur ondersteuners te mobiliseer om op 12 Oktober die laaste publiekedeelnamevergadering by te woon, wat die laaste geleentheid is waar ons ŉ standpunt kan inneem om Pretoria se naam Pretoria te hou. Met die vorige publieke vergaderings was die steun vir Pretoria se naam ook oorweldigend, maar die Tshwane-metro wou dit nie erken nie en daarom word nog ŉ publiekedeelnamevergadering gehou,” het Kriel bygevoeg. Volgens Kriel is die uitkoms van die vergadering op 12 Oktober van uiterste belang en gaan die metro ŉ verslag oor die uitkoms van dié vergadering aan die minister van kuns en kultuur stuur, voor daar finaal oor Pretoria se naam besluit word. “Ons gaan egter ook ons eie verslag saamstel en aan die minister stuur. Dié verslag sal die inligting bevat van al die SMSe wat ons ontvang het, asook die inligting van mense wat op die webwerf deelgeneem het om te wys die meerderheid steun is vir Pretoria en nié vir Tshwane nie.” AfriForum het vanmiddag op hul Facebook-blad geskryf: “Help AfriForum om te ‘trend’ op Twitter. Volg Afriforum op Twitter, tweet #redpretoria . Ons het jou hulp nodig.” Besoek www.afriforum.co.za vir meer inligting.